מרטין רוטבלט

מרטין אליאנה רוטבלט (באנגלית: Martine Aliana Rothblatt) היא עורכת דין, סופרת, יזמית ואשה טרנסג'נדרית אמריקאית. היא מייסדת ויושבת הראש של מועצת המנהלים של חברת United Therapeutics. בעבר הייתה המנכ"לית של GeoStar ויזמה את הקמת הרדיו הלוויני SiriusXM Satellite Radio. היא גם מעורבת בתחום התעופה, במיוחד תעופה חשמלית, ובבנייה ירוקה. בשנת 2018 הייתה המנכ"לית המרוויחה ביותר בתעשיית הביופרמצבטיקה.

 ביוגרפיה 
היא נולדה ב-1954 בשם מנשה־מרטין למשפחה יהודית שומרת מצוות בשיקגו וגדלה בפרבר של סן דייגו. אביה היה רופא שיניים ואמה קלינאית תקשורת. כשהייתה בת 5 אביה נפצע בתאונת דרכים והמשפחה כמעט נקלעה למשבר כלכלי אך בזכות ניתוח ניסיוני במאיו קליניק הוא הצליח להתאושש.

רוטלבט ציינה כי בפרבר בו התגוררה בילדותה לא היו משפחות יהודיות נוספות אך היא הייתה מודעת ליהדותה. היא הצטיינה בלימודים והרבתה לקרוא ספרי הרפתקאות ומדע בדיוני וספרים שעוסקים בתעופה ובבגרותה הוציאה רישיון טייס והפכה גם לטייסת מטוס, הליקופטר ומטוס ימי.

רוטבלט התבטאה בראיונות בנוגע למגדר שלה ואמרה כי תמיד הרגישה שהיא אישה אך בנעוריה לא היה הרבה מה לעשות בנידון.

היא פרשה מלימודיה באוניברסיטת קליפורניה לאחר שנתיים, יצאה לטייל בעולם והגיעה למדינות רבות בין היתר איראן, קניה ואיי סיישל.

בקיץ 1974 במהלך שהותה בתחנת מעקב של נאס"א באיי סיישל, הייתה לה התגלות שגרמה לה לרצות לאחד את העולם באמצעות תקשורת לוויינית. היא חזרה ללימודים באוניברסיטת קליפורניה בלוס אנג'לס, וב 1977 היא סיימה בהצטיינות לימודי תקשורת עם תזה על טלוויזיה בלוויין.

במהלך לימודיה באוניברסיטה היא פרסמה חמישה מאמרים על חוק התקשורת לוויינית והכינה תוכנית עסקית לחברת יוז איירקראפט על הדרכים בהן אפשר להשתמש בטכנולוגיית קרן נקודתית-לוויינית כדי לספק שירותי תקשורת למספר מדינות באמריקה הלטינית. לאחר סיום לימודיה באוניברסיטת קליפורניה בלוס אנג'לס בשנת 1981 היא החלה לעבוד בוושינגטון די.סי. תחילה בתחום לווייני תקשורת ולאחר מכן בביו-אתיקה וביו-רפואה.

 קריירה 
 תקשורת לוויינית 
בשנת 1981 לאחר סיום לימודיה באוניברסיטה רוטבלט החלה לעבוד במשרד עורכי דין בוושינגטון די.סי. כדי לייצג את תעשיית שידורי הטלוויזיה בפני רשות התקשורת הפדרלית. בשנת 1982 היא עזבה את העבודה שם כדי להתחיל בלימודי אסטרונומיה באוניברסיטת מרילנד וזמן קצר לאחר מכן החלה לעבוד בתחום חקר החלל.

רוטבלט היא עורכת דין בתחום המשפט המנהלי והייתה חברה בחבר הנאמנים של המכון לחקר החלל.

בשנת 1986 היא התמנתה למנכ"לית Geostar Corporation ועבדה בכפוף ליושב הראש ויליאם אדוארד סיימון. בשנת 1997 היא התמנתה ליושבת ראש ומנכ"לית חברת הביוטכנולוגיה הרפואית United Therapeutics.

רוטבלט הייתה אחראית להקמת מספר חברות בתחום לווייני תקשורת והובילה את המאמצים לגרום לוועדת התקשורת הפדרלית של ארצות הברית להקצות תדרים לשירותי אינטרנט מבוססי ספינת אוויר.

 רפואה ופרמקולוגיה 
בשנת 1994 כשהייתה ביתה ג'נסיס בת 7, החלה הילדה לפתח תסמינים בריאותיים הקשורים למחלת ריאות והתקשתה בביצוע מאמץ פיזי, ואובחנה במחלת הריאות הנדירה יתר לחץ דם ריאתי. רוטבלט חקרה את הנושא ואיתרה חברה שפיתחה תרופה חדשה לטיפול במחלה זו שלא צריכה להינתן בעירוי. התברר שהתרופה נמצאת בשלבי פיתוח בחברת גלקסו סמית' קליין אך לחברה לא היה לה עניין לפתח אותה מאחר שהמחלה נדירה והשוק קטן יחסית. רוטבלט הקימה עמותה ללא כוונות רווח וכדי להאיץ את תהליך פיתוח התרופה היא גייסה כספים מחבריה. כך הקימה את חברת United Therapeutics שרכשה את התרופה מחברת גלקסו סמית' קליין.

באותה תקופה רוטבלט עברה ניתוח לשינוי מין והחלה בלימודי תואר שלישי באתיקה רפואית. היא קיבלה את התואר ב-2001 על סמך עבודת הגמר שלה על ההתנגשות בין אינטרסים פרטיים לציבוריים בהשתלה שלא מבן-מינו.

המוצרים המתקדמים ביותר שלה בתחום זה, מקורם בחברת Revivicor שיונייטד רכשה. היא הקימה חווה שבה גדלים חזירים מהונדסים גנטית כך שגוף האדם לא ידחה את איבריהם. בינואר 2022, חברת הביוטכנולוגיה של רוטבלט עשתה ניסיון להוציא לפועל את עבודת הגמר של הדוקטורט שלה על ידי השתלת לב החזיר הראשון שעבר שינוי גנטי בתקווה להצלת חייו של חולה. החולה נפטר זמן לא רב לאחר ההשתלה.

לאחר מכן בוצעו השתלות נוספות של איברים מהונדסים גנטית מתוצרת החברה, גם לב וגם כליות. כל המושתלים נפטרו אך אלו היו ממילא אנשים בסוף חייהם, ונראה כי התמותה שלהם לא הייתה קשורה בתפקוד האיבר המושתל.

 תעופה 
ממוזער| משמאל לימין: רוטבלט, טייס המסוקים ריק ווב, גלן דרומגול, וסגן הנשיא של United Therapeutics פול מאהון, לפני טיסת מבחן בשדה תעופה צבאי
רוטבלט היא טייסת מטוסים ומסוקים עם הסמכה לראיית לילה. כשהייתה בת 68 היא הטיסה את המסוק החשמלי הראשון. הישגיה האחרים בתעופה כוללים מתן מידע מזג אוויר עדכני ומעקב אחרי מיקום גאוגרפי של מטוסים באמצעות מערכות הלווין Sirius XM ו-Geostar. בשנת 2018 קיבלה רוטבלט את פרס ההישג השנתי של מוזיאון המסוקים האמריקאי ומרכז החינוך לחדשנות בטיסת כנף סיבובית.

 תעופה חשמלית 
רוטבלט הקימה חברה בת של חברת יונייטד בשם Lung Biotechnology לשימור ושיקום ריאות תורמים. רוטבלט החלה לבחון מסוקים חשמליים כדרך להפחית את צריכת האנרגיה והרעש תוך צמצום זמן ההובלה של האיברים הרגישים. ב-7 בדצמבר 2018, רוטבלט הוכתרה כשיאנית בספר השיאים של גינס כטייסת שעשתה את המרחק הגדול ביותר (56.82 קילומטרים) בהטסת מסוק חשמלי.

 חיים אישיים 
כשהייתה רוטבלט בת 27, הכירה את בוורלי אספן, שעבדה כמתווכת דירות והתגוררה בקומפטון קליפורניה. רוטבלט הייתה באותה תקופה עדיין בגוף של גבר והפרט הביוגרפי שחיבר ביניהן היה היותן הורה יחיד לפעוטות (אלי, בנה של רוטבליט נולד בעקבות מערכת יחסים עם אישה קנייתית). בעקבות ההיכרות של הזוג, בוורלי התגיירה ושינתה את שמה ל'בינה'. בשנת 1982 הזוג בא בברית הנישואין והן אימצו באופן חוקי זה את ילדיו של זה. הם הביאו לעולם שני ילדים נוספים יחד.

בשנת 1994, בגיל 40, היא יצאה מהארון כטרנסג'נדרית ושינתה את שמה למרטין אליאנה רוטבלט.

קישורים חיצוניים

 הערות שוליים 

קטגוריה:עורכות דין אמריקאיות במאה ה-20
קטגוריה:מחברות ספרי עיון אמריקאיות
קטגוריה:יזמים אמריקאים
קטגוריה:יזמות אמריקאיות
קטגוריה:מנכ"ליות אמריקאיות
קטגוריה:אמריקאים ממוצא אוקראיני-יהודי
קטגוריה:אמריקאים ממוצא פולני-יהודי
קטגוריה:עורכי דין אמריקאים במאה ה-20
קטגוריה:שיאני גינס אמריקאים
קטגוריה:שיאניות גינס אמריקאיות
קטגוריה:שיאניות גינס יהודיות
קטגוריה:אמריקאיות שנולדו ב-1954
קטגוריה:אמריקאים שנולדו ב-1954